

**REPUBLIKA HRVATSKA**

**ZAGREBAČKA ŽUPANIJA**

**OPĆINA LUKA**



KLASA:400-01/24-01/02

URBROJ:238/39-03-24-1

Luka, 15. 07. 2024.

Na temelju članka 35. b. stavka 1. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) Općinskom vijeću Općine Luka podnosim

**POLUGODIŠNJE IZVJEŠĆE O RADU**

**ZA RAZDOBLJE SIJEČANJ-LIPANJ 2024. GODINE**

**I. UVOD**

Potpuno izvješće vidljivo je u polugodišnjem Izvješću o realizaciji Proračuna i Programa Općine Luka za 2023. godinu. Tijekom navedenog razdoblja u skladu sa zakonskim propisima i pripadajućim odgovornostima kao naredbodavac izvršenja Proračuna Općine Luka planski i sustavno sam provodio aktivnosti zakonskog utroška proračunskih sredstava kao i planiranog ostvarenja Proračuna, na svakoj sjednici Općinskog vijeća redovito sam podnosio usmena izvješća o svom radu i aktualnim temama te sam vodio računa o transparentnosti djelovanja općinske uprave.

Tijekom navedenog izvještajnog razdoblja prihodi proračuna ostvareni su u iznosu od 718.128,30 eura u odnosu na planiranih 1.868.500,00 eura što iznosi 38,43%, a rashodi u iznosu od 346.222,12 eura u odnosu na planirane u iznosu 1.868.500,00 eura što iznosi 18,53%.

**II. PRIKAZ AKTIVNOSTI PREMA POJEDINIM PODRUČJIMA**

1. **PROSTORNO I URBANISTIČKO PLANIRANJE**

Prijavljen je projekt i ostvarena su sredstva za financiranje IV. izmjena i dopuna Prostornog plana uređenja Općine Luka.

Izvršene su potrebne predradnje i proveden postupak potrebe o provedbi strateške procjene, donesena Odluka o izradi Plana, izabran izrađivač Plana.

**2.**  **KOMUNALNE DJELATNOSTI**

Redovito sam pratio rad zimske službe i obilazio teren vezano na isto.

Na javne pozive Zagrebačke županije prijavljeni su projekti izgradnje nogostupa u Žejincima i projekt sanacije odrona u Vadinskoj ulici te program smanjenja broja napuštenih pasa.

Izrađena su dopune projekata za nastavak izgradnje nogostupa: 1.nogostup prema Žejincima na dijelu Zagorske ceste od potoka Luka do ulice Tuđmani, 2. od ulice Tuđmani do kućnog broja 46, zatim 3. projekt nogostupa u ulici Dubravka Ožegovića, od križanja s Krajskom do ulice Nikole Halpera te 4. od ulice Nikole Halpera do ulice Matije Gupca u smislu dodavanja pješačko-biciklističkih staza kako bi iste bilo moguće prijaviti na određene javne pozive.

Provedeno je prikupljanje ponuda za provođenje mjera deratizacije, dezinsekcije u 2024. godini, na području cijele općine te je u lipnju provedena prva deratizacija na području cijele općine, a planira se još jedna krajem godine.

Tijekom izvještajnog razdoblja obavljali su se radovi košnje trave uz nerazvrstane ceste, poslovi održavanja kanala, postavljanja prometne signalizacije, a po potrebi su se obavljali i ostali manji poslovi održavanja nerazvrstanih cesta na području općine.

Održavanje javne rasvjete vršilo se također po potrebi temeljem prijava o kvarovima od strane građana.

Redovito surađujem sa Županijskim cestama Zagrebačke županije zbog uređenja županijskih prometnica na području općine.

I dalje se provode izmjera i evidentiranje nerazvrstanih cesta, čime bi se riješili imovinsko-pravni odnosi djela nerazvrstanih cesta.

1. **BRIGA O DJECI**

Isplaćivane su pomoći za novorođene sukladno pristiglim zahtjevima.

Surađujem s ravnateljicom dječjeg vrtića i prema važećim odlukama Općinskog vijeća redovito se sufinanciraju programi predškolskog odgoja i obrazovanja djeci s područja Općine Luka u dječjem vrtiću.

Redovito su se isplaćivale stipendije učenicima srednjih škola i redovitim studentima, a u lipnju su isplaćene zadnje stipendije za školsku/akademsku godinu 2023/2024.

Redovito se sufinancira prijevoz studentima i učenicima s prebivalištem na području Općine Luka.

1. **SOCIJALNA SKRB**

U lipnju je počela provedba projekta „Zaželi u Općini Luka III“, koji je financiran sredstvima Europskog socijalnog fonda s tim da je trajanje ovog projekta predviđeno za rok od tri godine. U sklopu projekta zaposleno šest zaposlenika, od kojih je svaka zadužena za šest korisnika, znači ukupno tridesetšest korisnika.

1. **ODGOJ I OSNOVNO OBRAZOVANJE**

Općinskom vijeću sam predložio donošenje Odluke o financiranju svih radnih materijala učenicima Osnovne škole Luka za šk. god. 2024./2025.

S Gradskim knjižnicama Grada Zagreba ponovno sam sklopio Sporazum o suradnji temeljem kojeg Općina Luka podmiruje godišnje upisnine za sve učenike Osnovne škole Luka od prvog do osmog razreda, čime je učenicima omogućeno besplatno korištenje Bibliobusa koji u Luku dolazi dva puta mjesečno prema unaprijed utvrđenom rasporedu.

1. **KULTURA, TJELESNA KULTURA I ŠPORT**

Redovito pratim rad i djelovanje udruga na području općine i sudjelujem u njihovim aktivnostima.

Početkom godine raspisan je javni poziv na koji su aktivne udruge s područja Općine Luka prijavile svoje projekte koje namjeravaju provoditi u 2024. godini i koji se financiraju iz proračuna općine.

Općina je u suradnji s Taekwondo klubom Mladost, prijavila za financiranje pilot projekt aktivnosti djece koji bi se trebao početi provoditi do sredine rujna.

1. **PROTUPOŽARNA I CIVILNA ZAŠTITA**

Protupožarnu zaštitu i nadalje osigurava Javna vatrogasna postrojba Grada Zaprešića s kojom imamo sklopljen ugovor, te ista djeluje u suradnji s DVD-om Luka.

Početkom godine izvršili smo analizu stanja sustava civilne zaštite tijekom 2023. godine, a vodio sam računa o osiguranju sredstava za civilnu zaštitu u Proračunu za 2024. godinu.

Održan je sastanak s predstavnicima DVD-a Luka, na kojem su razmatrane mogućnosti prijave dovršetka i uređenja zgrade vatrogasnog doma u Luki na jedan javni poziv, te je po istom izvršen odabir projektanta.

**III. ZAKLJUČAK**

Osim navedenog, rješavam manje, svakodnevne probleme općine, svakodnevno sam u kontaktu s građanima te nastojim što kvalitetnije osigurati dostupnost i pomoć mještanima kao i ostalim korisnicima općine.

Načelnik

Darko Kralj, dr.vet.med.

KLASA:

URBROJ:

Luka,

Na temelju članka 82. Statuta Općine Luka („Glasnik Zagrebačke županije“, broj 24/18, 26/20 i 20/21) i članka 48. stavka 1. Poslovnika Općinskog vijeća Općine Luka („Glasnik Zagrebačke županije“, broj 20/21), Općinsko vijeće Općine Luka na 16. sjednici održanoj dana 27. 11. 2023. godine donosi

**ZAKLJUČAK**

**O PRIHVAĆANJU POLUGODIŠNJEG IZVJEŠĆA NAČELNIKA**

**I**

Prihvaća se Polugodišnje izvješće o radu načelnika za razdoblje siječanj-lipanj 2024. godine.

**II**

Ovaj Zaključak stupa na snagu danom donošenja i objaviti će se na službenoj web stranici Općine Luka.

OPĆINSKO VIJEĆE

Predsjednik

Krešimir Tuđman, struč.spec.ing.aedif.